KLASA: P-429/23

URBROJ: 711-02-01/03-2024-06

Zagreb, 22. travnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Tomislava Letinića, OIB: …………….., direktora trgovačkog društva Tržnica Zadar d.o.o.,** na 48. sjednici održanoj 22. travnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu,** **obveznik Tomislav Letinić, direktor trgovačkog društva Tržnica Zadar d.o.o., počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Tomislavu Letiniću izriče se opomena.**

Obrazloženje

Povjerenstvo je uvidom u Registar imovinskih kartica utvrdilo da obveznik Tomislav Letinić, direktor trgovačkog društva Tržnica Zadar d.o.o., nije podnio imovinsku karticu povodom godišnje obveze podnošenja do 31. siječnja 2023. za 2022. godinu, slijedom čega je u odnosu na navedenog obveznika otvoren predmet broj: Pp-429/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 23. studenog 2023., Registar obveznika te Registar imovinskih kartica.

Povjerenstvo je Odlukom od 6. ožujka 2024. u odnosu na obveznika Tomislava Letinića, direktora trgovačkog društva Tržnica Zadar d.o.o., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu, što je Povjerenstvo utvrdilo uvidom u Registar imovinskih kartica.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je 6. ožujka 2024. obvezniku uputilo obavijest KLASA: P-429/23 URBROJ: 711-02-01/03-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest Povjerenstva zaprimio 18. ožujka 2024. te se očitovao dopisom zaprimljenim u Povjerenstvu 25. ožujka 2024., navodeći da je svoju obvezu za 2022. ispunio predajom imovinske kartice 28. srpnja 2022., a s obzirom da u ostatku te godine nije bilo izmjena, smatrao je da nije bilo ni obveze podnošenja nove kartice.

Povjerenstvo je uvidom u Registar obveznika utvrdilo da Tomislav Letinić dužnost direktora trgovačkog društva Tržnica Zadar d.o.o., obnaša od 25. prosinca 2021.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu za 2022. do 31. siječnja 2023. Predmetnu imovinsku karticu Povjerenstvu je predao 23. siječnja 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je Tomislav Letinić propustio podnijeti imovinsku karticu Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir činjenicu da mu Povjerenstvo dosad nije izreklo sankciju radi povrede odredbi ZSSI-a, kao i da je obveznik predmetnu imovinsku karticu naknadno podnio, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Ujedno se ukazuje obvezniku da je i dalje dužan u zakonom predviđenim rokovima Povjerenstvu podnositi imovinske kartice.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Tomislav Letinić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana